钦定古今图书集成/明伦汇编/交谊典/第002卷 > 韩诗外传 > 《论交》
## 钦定古今图书集成/明伦汇编/交谊典/第002卷 > 韩诗外传 > 《论交》

《传》曰：君子洁其身而同者合焉，善其音而类者应焉。
马鸣而马应之，牛鸣而牛应之，非和也，其势然也。故
新沐者必弹冠，新浴者必振衣，莫能以己之皭皭，容
人之混污然。《诗》曰：“我心匪鉴，不可以茹。”

子路曰：“人善我，我亦善之；人不善我，我亦不善之。”子
贡曰：“人善我，我亦善之；人不善我，我则引之进退而
已耳。”颜回曰：“人善我，我亦善之；不善我，我亦善之。”三
子所持各异，问于夫子。夫子曰：“由之所言，蛮貊之言
也；赐之所言，朋友之言也；回之所言，亲属之言也。《诗》
曰：‘人之无良，我以为兄’。”

与人以实，虽疏必密；与人以虚，虽戚必疏。夫实之与
实，如胶如漆；虚之与虚，如薄冰之见昼日。君子可不
留意哉！《诗》曰：“神之听之，终和且平。”